b'\n_START_ARTICLE_\nAtenuacija\n_START_PARAGRAPH_\nAtenuacija je mehanizem, ki nadzira zmo\xc5\xbenost nadaljnjega branja RNK-polimeraze, ko naleti na atenuator, ki je notranji terminator (kon\xc4\x8dno aminokislinsko zaporedje), name\xc5\xa1\xc4\x8den na za\xc4\x8detku transkripcijske enote. Nekateri zunanji vplivi povzro\xc4\x8dijo nastanek notranjega terminatorja v obliki sekundarne strukture - lasnice. V primeru tvorbe lasnice RNK-polimeraza ne more ve\xc4\x8d prepisovati gena, \xc4\x8de pa se lasnica ne tvori, potem RNK-polimeraza nadaljuje s fazo podalj\xc5\xa1evanja preko terminatorja in geni se prepi\xc5\xa1ejo._NEWLINE_Spremembe v sekundarni strukturi, ki nadzorujejo atenuacijo, so pogojene s polo\xc5\xbeajem ribosoma na informacijski RNK (mRNA). Da pride do terminacije, je potrebno, da je ribosom zmo\xc5\xbeen prevajati vodilni segment mRNA. Takrat se pri terminatorju 1 (sekvenci) tvori terminacijska lasnica. \xc4\x8ce pa ribosom ne more prevajati vodilnega segmenta, se lasnica tvori na drugi lokaciji. Posledica tega je, da terminacijska regija ostaja enoveri\xc5\xbena in RNK-polimeraza lahko prepisuje kodirajo\xc4\x8do regijo._NEWLINE_Primer atenuacije predstavlja Trp-operon: Trp-operon je sestavljen iz 5 strukturnih delov, pred njimi je kontrolno podro\xc4\x8dje, ki ima sekvenco za vodilni peptid (angl. leader). V vodilnem zaporedju so 4 zaporedja, ki so med sabo delno komplementarna in sicer 1 - 2, 2 - 3 in 3 - 4. Od sistema stebri\xc4\x8dkov, ki nastanejo, ko se parijo komplementarni deli, je odvisno, ali bo sinteza potekala in kako.'